N á v r h
na zrušenie úlohy č. 15 na mesiac jún z Plánu práce vlády SR na rok 2004

	Uznesením vlády SR č. 7/2003 k materiálu „Návrh na zvýšenie cien za nájom bytov“, ktorý vzala vláda na vedomie 8. januára 2003 bolo v bode B.2. odporučené ministrovi výstavby a regionálneho rozvoja SR v spolupráci s podpredsedom vlády a ministrom financií SR do 30. júna 2004 preskúmať možnosť prípravy zákona, ktorým by sa problematika nájomného v bytoch riešila v budúcom období.“ Táto úloha bola zaradená do Plánu práce vlády SR na rok 2004 pod číslom 15 na mesiac jún.
Na základe tejto úlohy Ministerstvo výstavby a regionálneho rozvoja SR vypracovalo materiál „Prieskum možnosti prípravy zákona, ktorým by sa problematika nájomného v bytoch riešila v budúcom období“. Pri jeho vypracovaní sa vychádzalo z  analýzy právnych rámcov určovania nájomného v krajinách Vyšehradskej štvorky a vo vybraných krajinách Európskej únie (Rakúska republika, Nemecká spolková republika, Francúzska republika a Holandské kráľovstvo). Uvedený analytický materiál prešiel medzirezortným pripomienkovým konaním s cieľom zistiť stanoviská ústredných orgánov štátnej správy k tejto problematike. 
Podľa vykonaného prieskumu právneho rámca určovania nájomného možno konštatovať, že vo všetkých posudzovaných krajinách okrem Slovenskej republiky a Českej  republiky je určovanie nájomného upravené zákonom a podrobnejšie doplnené ešte podzákonnými normami. V Českej republike v priebehu rokov 2001 – 2003 bol už pripravený návrh zákona o nájomnom za byty a o cenách služieb poskytovaných s užívaním bytov, ktorý v roku 2003 schválila vláda ČR a v súčasnosti je predmetom schvaľovania zákonodarných orgánov.
V Slovenskej republike základný právny rámec pre oblasť nájmu bytu  upravujú ustanovenia siedmej hlavy Občianskeho zákonníka, pričom v § 696 sa uvádza, že „spôsob výpočtu nájomného, úhrady za plnenia poskytované s užívaním bytu, spôsob ich platenia, ako aj prípady, v  ktorých je prenajímateľ oprávnený jednostranne zvýšiť nájomné, úhradu za plnenia poskytované s užívaním bytu a zmeniť ďalšie podmienky nájomnej zmluvy, ustanoví osobitný právny predpis“. Od nadobudnutia účinnosti Občianskeho zákonníka až doteraz nebol spôsob riešenia týchto záležitostí a vzťahov právnymi predpismi komplexne upravený.
Všetky analyzované krajiny vrátane krajín v transformácii postupne obmedzujú regulačné opatrenia v oblasti nájomného a aj výška regulovaného nájomného sa stále viac približuje k výške nájomného dosiahnutého dohodou zmluvných strán. Preto závery analytického materiálu „Prieskum možnosti prípravy zákona, ktorým by sa problematika nájomného v bytoch riešila v budúcom období“ obsahujú odporúčanie u všetkých nájomných bytov upraviť nasledovný okruh problémov:
-	vymedzenie práv a povinností prenajímateľov bytov a nájomcov bytov vo verejnom aj v súkromnom nájomnom bytovom sektore súvisiacich s cenami nájomného;	
-	postupné obmedzovanie regulačných opatrení a prechod na nájomné určené dohodou zmluvných strán;
-	stanovenie postupu a kritérií možnosti úpravy nájomného;
-	riešenie sporov súvisiacich s výškou nájomného;
-	určenie kompetencií súvisiacich s cenami nájomného;
-	v rámci prechodných ustanovení riešiť odstránenie dôsledkov nedobrovoľných nájomných vzťahov, ktoré vznikli v predchádzajúcom období (reštituované byty), ako aj zosúladenie nájomných zmlúv vzniknutých pred účinnosťou navrhovaného zákona s jeho ustanoveniami a ich uzavretie v písomnej forme.
Riešenie uvedenej  problematiky nadväzuje na ustanovenia Občianskeho zákonníka.  Ďalší postup bude preto predmetom prerokovania medzi Ministerstvom spravodlivosti SR a Ministerstvom výstavby a regionálneho rozvoja SR s cieľom hľadania možnosti riešenia právnej úpravy súvisiacej s oblasťou stanovenia ceny a ďalších vzťahov pri nájme bytov. 
Keďže uznesením č. 7 z  8. januára 2003  vláda SR neuložila úlohu, ktorá by mala byť predmetom prerokovania vo vláde SR, navrhuje Ministerstvo výstavby a regionálneho rozvoja SR vypracovaný materiál „Prieskum možnosti prípravy zákona, ktorým by sa problematika nájomného v bytoch riešila v budúcom období“ na rokovanie vlády nepredložiť a úlohu uvedenú v Pláne práce vlády SR na rok 2004 pod poradovým číslom 15. v mesiaci jún zrušiť.